Han er 21 år og et af landets største talenter bag en computerskærm. I hvert fald i spillet Couter Strike, hvor han stræber efter at komme op i verdenseliten

De største stjerner mødes til internationale turneringer, hvor der er millioner af dollars på højkant. Nicolai Amorims kamp for at komme op blandt de bedste foregår primært i forældrenes kælder i et københavnsk villakvarter.

- Tanken om at kunne lave det man har lyst til aller mest og så blive betalt for det, det må jo nok være drømmen. I hvert fald for mig, fortæller Nicolai Amorim. Han er kommet på kontrakt hos det danske talenthold Fragsters.

Fragsters betaler ham 2500 kroner om måneden, og dertil kommer de pengepræmier, han vinder. I sidste weekend vandt han og hans fire holdkammerater tilsammen 7.500 kr..

35 timers arbejdsuge

Men hvis Nicolai Amorim skal nå millionerne og verdenseliten, skal der arbejdes seriøst og målrettet. Derfor spiller han Counter Strike 35 timer om ugen. Og så er der ikke tid til at passe studier ved siden af. Det måtte han erkende, efter at han ellers var begyndt at læse til kemiingeniør i sommer.

- Jeg følte ikke, at jeg både kunnne spille computer på eliteplan og studere samtidig. Jeg følte, at jeg måtte gå efter drømmen eller tage den sikre vej, som mange måske nok ville anbefale. Jeg skulle følge hjertet eller hjernen. Og jeg valgte hjertet, siger han, når han skal forklare sin beslutning.

Far blev en smule chokeret

Nicolais beslutning om at opgive studierne kom som noget af en overraskelse for forældrene, som han stadig bor hos.

- Jeg blev en lille smule chokeret, siger hans far Jørgen Christensen.

Og det tog sin tid at vænne sig til tanken:

- Man har vel altid en forventning om, at ens børn får en uddannelse og et mere traditionelt forløb. Men nu har jeg sat mig lidt mere ind i det, og jeg kan se, at det er et marked i vækst. Der er mange organisationer, der bakker op om det og nærer vækstlaget blandt mange unge talenter. Så det kan da godt være, man kan leve af det, siger faren.

Drømmen gik i opfyldelse

En af de danskere, der har nået den absolutte top, er Lukas Rossander. Han er holdkaptajn på holdet Astralis, hvor spillernes faste månedsløn ligger på 62.000 kroner om måneden. Oveni kommer så de pengepræmier, som holdet vinder.

- Da jeg joinede Astralis, der opnåede jeg faktisk drømmen, siger Lukas Rossander.

Astralis tilhører den absolutte verdenselite i Counter Strike. Holdet har netop vundet turneringen, Eleague Major, der af mange betragtes som den fornemste i verden. En placering som indbringer holdet 500.000 dollars - altså næsten 3,5 millioner kr.

- Det er for vildt. Vi havde slet ikke regnet med det. Især efter vi tabte et par kampe i starten. Men vi fik justeret vores spil og kom igen, siger Lukas Rossander.

Ud over fast løn og præmiepenger har spillerne også indtægter fra sponsorater, reklamer og salg af virtuelle ting med holdets logo på.

Alt i alt indbragte computerspillet sidste år spillerne på Astralis godt 10 millioner kroner.

- Det er utrolig dejlig, at kunne lave de her penge. Men også at få sådan et godt omdømme og vinde de prestigefyldte turneringer. Det gør bare noget ved en. Du bliver bare glad inden i, lyder det fra Lukas Rossander.